《次韵徐使君观刈禾宴集二首 其一》
宋代·洪朋

闻道秋成好，家家足釜钟。玉山禾已刈，石臼粟还舂。

问俗宁同乐，行厨得屡供。使君楼百尺，未许对元龙。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。